open-index/open-wikipedia-markdown huggingface dataset:
გიორგი ასანიძე

**გიორგი ასანიძე** (დ. 30 აგვისტო, 1975, საჩხერე) — ქართველი სპორტსმენი, საქართველოს ძალოსანთა ნაკრების მთავარ მწვრთნელი, საქართველოს პარლამენტის ორგზის ( 2004, 2008) წევრი. ვახტანგ გორგასლის II და III ხარისხის ორდენებისა და ღირსების ორდენის კავალერი.

## ბიოგრაფია
გიორგი ასანიძე დაიბადა 1975 წლის 30 აგვისტოს ქალაქ საჩხერეში. 1996 წელს დაამთავრა საქართველოს სახელმწიფო ფიზიკური აღზრდისა და სპორტის აკადემია. 2004-2008 წლებში იყო საქართველოს მე-6 მოწვევის პარლამენტის წევრი (კრწანისის მაჟორიტარი), საარჩევნო ბლოკიდან „ნაციონალური მოძრაობა — დემოკრატები“. 2006-2007 წლებში — რუსეთის ფედერაციის ხელისუფლების მიერ საქართველოს მოქალაქეთა მიმართ განხორციელებელი ქმედებების შემსწავლელი დროებითი საგამოძიებო კომისიის წევრი. 2008-2012 წლებში — საქართველოს მე-7 მოწვევის პარლამენტის წევრი (გლდანის მაჟორიტარი), საარჩევნო ბლოკიდან „ერთიანი ნაციონალური მოძრაობა — გამარჯვებული საქართველოსთვის“. იყო სპორტისა და ახალგაზრდულ საქმეთა კომიტეტის თავმჯდომარე. 2013 წელს გიორგი ასანიძე დაინიშნა საქართველოს ძალოსანთა ნაკრების მთავარ მწვრთნელად.
პროფესიით არის მწვრთნელი–პედაგოგი და ეკონომისტი.

2017 წელს საქართველოს სპორტულ ჟურნალისტთა ასოციაციაციამ გიორგი ასანიძე წლის საუკეთესო მწვრთნელად დაასახელა.

2018 წელს საქართველოს განათლების, მეცნიერების, კულტურისა და სპორტის სამინისტრომ დაასახელა წლის საუკეთესო მწვრთნელად.

## კარიერული მიღწევები
ასანიძემ მონაწილეობა მიიღო 2000 წლის ზაფხულის ოლიმპიადაში 85 კგ წონით კატეგორიაში, სადაც მან მოიგო ბრინჯაოს მედალი. 2001 წელს გახდა მსოფლიოს ჩემპიონი (ანტალია). 2004 წლის ზაფხულის ოლიმპიადაზე მოიპოვა ოქროს მედალი.

* ატაცი: 181 კგ
* აკვრა 210 კგ

## ლიტერატურა
* ვინ ვინაა საქართველოში: ქართული ბიოგრაფიული ცნობარი. გვ. 24 — თბ., 1998-1999.

## რესურსები ინტერნეტში
* გიორგი ასანიძე — ქართული სპორტის სტატისტიკა
* გიორგი ასანიძე — სპორტი.ge
* გიორგი ასანიძე — ოლიმპიური კომიტეტი

## სქოლიო
კატეგორია:დაბადებული 30 აგვისტო
კატეგორია:დაბადებული 1975
კატეგორია:საჩხერეში დაბადებულები
გიორგი
კატეგორია:ქართველი ძალოსნები
კატეგორია:ქართველი ოლიმპიური ჩემპიონები
კატეგორია:საქართველოს VI მოწვევის პარლამენტის წევრები
კატეგორია:საქართველოს VII მოწვევის პარლამენტის წევრები
კატეგორია:საქართველოს ღირსების ორდენის კავალრები
კატეგორია:ვახტანგ გორგასლის II ხარისხის ორდენის კავალრები
კატეგორია:ვახტანგ გორგასლის III ხარისხის ორდენის კავალრები
კატეგორია:ბრწყინვალების საპრეზიდენტო ორდენის კავალრები
კატეგორია:ცოცხალი ადამიანები
ვარიანის ღვთისმშობლის ეკლესია

**ვარიანის ღვთისმშობლის ეკლესია** –  ეკლესია გორის მუნიციპალიტეტის სოფელ ვარიანის ცენტრში. წარწერის თანახმად აგებულია 1835 წელს. 

ეკლესია დარბაზულია (13,9 X 7,5 მ), ნაგებია რიყის ქვითა და აგურით. შესასვლელი სამხრეთიდანაა. ნახევარწრიულ აფსიდის ღერძზე შიგნიდან თაღოვანი, გარედან სწორკუთხა სარკმელია. სარკმლის მარცხენა მხარეს ორი სწორკუთხა საშუალო ზომის, ხოლო მარჯვენა მხარეს ერთი სწორკუთხა მაღალი ნიშია. შიგნიდან თაღოვანი, გარედან სწორკუთხა ორ-ორი სარკმელი სამხრეთ და დასავლეთ კედლებშიცაა. დარბაზის გრძივი კედლების აღმოსავლეთ მონაკვეთში მდებარე სარკმლების ქვემოთ თითო შეისრული ნიშია. ამ ნიშებსა და მხრებს შორის შელესილობით გამოყვანილია თითო ხატის ჩასასმელი. გრძივ კედლებზე პილასტრებია, რომლებსაც ეყრდნობა ნახევარწრიული კამარის საბჯენი თაღები. შენობის დასავლეთ მონაკვეთში გამართულია ხის პატრონიკე. პატრონიკეში ასასვლელი კიბე დატანებულია დასავლეთ კედელში. ეკლესია შიგნიდან და გარედან შელესილია. სამხრეთ ფასადზე თაღოვანი შესასვლელი ჩასმულია სწორკუთხა შეღრმავებაში და დასრულებულია სამსაფეხურიანი აგურის ფრიზით. შესასვლელის ზემოთ აგურის წყობით გამოყვანილია შეღრმავებული ჯვარი. ამ ჯვარსა და შესასვლელს შორის ქვიშაქვაზე ამოკვეთილია სამშენებლო წარწერა. ფასადებზე სარკმლები დასრულებულია ფრონტონებით. აღმოსავლეთ სარკმლის ფრონტონზე გამოსახულია ჯვარი. ეკლესიის სახურავზე, დასავლეთით დგას ოთხივე მხარეს თაღებით გახსნილი აგურის პატარა სამრეკლო, რომელსაც აგურის პირამიდული სახურავი აქვს.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:ღვთისმშობლის სახელობის ეკლესიები
კატეგორია:XIX საუკუნის ეკლესიები
ვარიანის ღვთისმშობლის ეკლესია (X-XI საუკუნეები)

მინი
**ვარიანის ღვთისმშობლის ეკლესია** –  არქიტექტურული ძეგლი გორის მუნიციპალიტეტის სოფელ ვარიანის ჩრდილო-აღმოსავლეთით, ადგილ ფუტუროებში, სასაფლაოზე. სავარაუდოდ თარიღდება X-XI საუკუნეებით. 

ეკლესია დარბაზულია (12,3 X 6,8 მ), ნაგებია დიდი ზომის რიყის ქვით, კონსტრუქციული ნაწილები მოყავისფრო შირიმის ქვისაა. ეკლესიას სამი შესასვლელი ჰქონდა. ჩრდილოეთ კედლის დასავლეთ ნაწილში ტიმპანით გადახურული თაღოვანი კარია. სამხრეთის და დასავლეთის შესასვლელების მხოლოდ წირთხლებია შემორჩენილი. ნალისებრი აფსიდის ღერძზე თაღოვანი სარკმლებია. მეორე სარკმელი სამხრეთ კედლის აღმოსავლეთ მონაკვეთშია. აფსიდის ორივე მხარეს, კედელში, დაახლოებით 2,5 მ სიმაღლეზე, აფსიდიანი სამკვეთლო და სადიაკვნეა, რაც ეკლესიის თავისებურებას წარმოადგენს. აფსიდებში ვიწრო თაღოვანი სარკმლებია. სადიაკვნეში სწორკუთხა ნიშია. დარბაზის ორსაფეხურიანი პილასტრების პირველ საფეხურზე კედლის თაღები გადადის. აღმოსავლეთ ფასადზე შემორჩენილია საკურთხევლის სარკმლის მარცხენა ორნამენტირებული საპირე და სადა სათაური ქვა, აგრეთვე მარცხენა მცირე სარკმლის რელიეფურ-თავსართიანი სათაური ქვა. საკურთხევლის სარკმლის მსგავსი ორნამენტირებული საპირეთი იყო მოჩარჩოებული სამხრეთის სარკმელიც, რომლისაგანაც ქვედა ნაწილებიღაა შემორჩენილი. ჩრდილოეთ კარის ტიმპანის ძლიერ დაზიანებული ასომთავრული წარწერა X-XI საუკუნეებს მიეკუთვნება.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:X საუკუნის ეკლესიები
Napalm Records

**Napalm Records** — ავსტრიული ხმისჩამწერი ლეიბლი რომელიც ძირითადად ორიენტირებულია მძიმე მეტალსა და მძიმე როკზე.

Napalm Records-ს აქვს საკუთარი გამომცემლობა სახელწოდებით Iron Avantgarde Publishing.

## ჯგუფები 
*Abigor
*Ahab
*Alestorm
*Arkona
*Battlelore
*Belphegor
*Beseech
*Brant Bjork
*Dargaard
*Darkwell
*Die Verbannten Kinder Evas
*Dominion III
*Draconian
*Edenbridge
*Elis
*Enthroned
*Fairyland
*Falkenbach
*Gigan
*Glittertind
*Grave Digger
*Heidenreich
*Heidevolk
*Hollenthon
*Ice Ages
*In Battle
*Intense 
*Iron Fire
*Isole
*Jaldaboath
*Jungle Rot
*Kampfar
*Karma to Burn
*Korpiklaani
*Lacrimas Profundere
*Leaves' Eyes
*Lunatica
*Mehida
*Midnattsol
*Monster Magnet
*Mortemia
*Myriads
*Nightmare
*Power Quest
*Revolution Renaissance
*Saltatio Mortis
*Serenity
*Siebenbürgen
*Stream of Passion
*Stuck Mojo
*Summoning
*Svartsot
*The Sins of Thy Beloved
*Trail of Tears
*Tristania
*Týr
*Van Canto
*Vesania
*Vintersorg
*Visceral Evisceration
*Visions of Atlantis
*WeltenBrand

## რესურსები ინტერნეტში 
* 

## სქოლიო 
კატეგორია:მუსიკალური ლეიბლები
პილკომაიო (მდინარე)

**პილკომაიო** () — მდინარე სამხრეთ ამერიკის ცენტრალურ ნაწილში, მდინარე პარაგვაის მარჯვენა, უგრძესი შენაკადი (1 100 მ). აუზის ფართობია 270 000 კმ². 

სათავეს იღებს ბოლივიაში, პოტოსის დეპარტამენტში. ბოლივიის დატოვების შემდეგ, მდინარეზე გადის სახელმწიფო საზღვარი პარაგვაისა და არგენტინას შორის. ამ მონაკვეთში, არგენტინის მხარეს მდებარეობს პილკომაიოს ეროვნული პარკი. პილკომაიოზე ასევე გადის ბოლივიისა და არგენტინის სახელმწიფო საზღვრის მცირე მონაკვეთი. 

მდინარის აუზში 1,5 მლნ ადამიანი ცხოვრობს, მათ შორის 1 მლნ ბოლივიაში, 300 000 არგენტინაში და 200 000 პარაგვაიში. 

## იხილეთ აგრეთვე
*არგენტინის მდინარეების სია
*ბოლივიის მდინარეების სია
*პარაგვაის მდინარეების სია

## რესურსები ინტერნეტში
*მდინარე პოლკომაიო
*  პოლკომაიო

კატეგორია:ბოლივიის მდინარეები
კატეგორია:პარაგვაის მდინარეები
კატეგორია:არგენტინის მდინარეები
Tales Along This Road

***Tales Along This Road*** — ფინური ფოლკ-მეტალ ჯგუფ Korpiklaani-ს მესამე სტუდიური ალბომი. იგი გამოიცა 2006 წლის 21 აპრილს.

## სიმღერების სია
## პერსონალი
*იონე იარველა - ვოკალი, ელექტრო და აკუსტიკური გიტარა, მანდოლინა
*იაკო ლემეტი - ელექტრო და აკუსტიკური ვიოლინო, მანდოლინა, გუდასტვირი
*იუჰო კაუპინენი - აკორდეონი, ბექ ვოკალი, გიტარა
*იარკო ალტონენი - ბასი
*კალე სავიარვი - გიტარა, ბექ ვოკალი
*მატი იოჰანსონი - დასარტყმელი საკრავები, ბექ ვოკალი

### მოწვეული მუსიკოსები
*ვირვა ჰოლტიტონი - კანტელე, ვოკალი
*სამუელ დანი - ბექ ვოკალი

## რესურსები ინტერნეტში 
*Korpiklaani-ის ოფიციალური საიტი

## სქოლიო 
კატეგორია:2006 წლის ალბომები
კატეგორია:Korpiklaani-ს ალბომები
კატეგორია:Napalm Records-ის ალბომები
დიდი ხურვალეთის ღვთისმშობლის ეკლესია

**დიდი ხურვალეთის ღვთისმშობლის ეკლესია** – ეკლესია გორის მუნიციპალიტეტის სოფელ დიდი ხურვალეთის ჩრდილოეთით სამ კილომეტრზე, ადგილ ძუკათაში, მდინარე ხურვალეთის მარცხენა ნაპირზე. თარიღდება გვიანდელი ფეოდალური ხანით. 

ეკლესია დარბაზულია (10,8 X 5,9 მ), ნაგებია რიყისა და ნატეხი ქვით. პილასტრები, კარისა და სარკმლების საპირეები ამოყვანილია შირიმის ქვით. შესასვლელები სამხრეთითა და ჩრდილოეთითაა. ღრმა ნახევარწრიული აფსიდის ღერძზე თაღოვანი სარკმელია, მის ორივე მხარეს - თითო ოთხკუთხა ნიში. ეკლესიის ჩრდილოეთ კედელზე, მთელ სიგრძეზე მიდგმულია სწორკუთხა სათავსი (10,8 X 3,3 მ), რომელიც აღმოსავლეთით ნახევარწრიული აფსიდით მთავრდება. აფსიდში თაღოვანი სარკმელია, რომლის ორივე მხარეს თითო ოთხკუთხა ნიშია. ზუსტად იმავე ზომის სათავსია მიშენებული ეკლესიის სამხრეთ კედელზე. მას კარი სამხრეთით აქვს.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:ღვთისმშობლის სახელობის ეკლესიები
ლეონ I (ბიზანტია)

**ლეონ I თრაკიელი** (*ფლავიუს ვალერიუს ლეო*) (დ. 401 — გ.  18 იანვარი, 474) — აღმოსავლეთ რომის იმპერატორი 457–474 წლებში. გადმოცემით ახალგაზრდობაში ყასაბი იყო. შემდეგ გახდა მეომარი და მართავდა სილიმბრიას. მარკიანეს გარდაცვალების შემდგომ მხედართმთავრებმა ასპაროსმა და არდავურუსმა აქციეს იმპერატორად, რათა ფაქტობრივად თვითონ ემართათ იმპერია. რაც არ გამართლდა. 463 წელს მათ შორის მოხდა განხეთქილება. რაც საბოლოოდ ასპაროსის სიკვდილით დასჯით დამთავრდა.

ლეონი გამოდგა უნარიანი მმართველი. თუმცა 468 წელს აფრიკული კამპანია ვანდალების წინააღმდეგ, მისი ცოლისძმის ბასილისკოსის დაუდევრობის გამო კატასტროფით დამთავრდა. დანაკარგები შეადგენდა დაახლოებით 100000 კაცს და 600 ხომალდს.

ყოველივე ამის შემდეგ, მან თავისთან უხმო ისავრიელი ფედერატების წინამძღოლს ტარასიკოდისს და მას ზენონი დაარქვა, ცოლად კი თავისი ქალიშვილი არიადნე მიათხოვა. გარდაიცვალა ლეონი 474 წელს, როგორც ამბობენ —  დიზენტერიისაგან. გარდაცვალების წინ მემკვიდრედ დაასახელა თავისი შვილიშვილი ლეონ II, ზენონის ვაჟი.

## ლიტერატურა
**ვ. ასათიანი*, „ბიზანტიური ცივილიზაცია“, გვ. 479,  თბ., 2006 

## რესურსები ინტერნეტში
*
*Leo I -ის მართველობის ქრონოლოგია

კატეგორია:ბიზანტიის იმპერატორები
კატეგორია:V საუკუნის ბიზანტიის იმპერატორები
კატეგორია:დაბადებული  401
კატეგორია:გარდაცვლილი  18 იანვარი
კატეგორია:გარდაცვლილი  474
ჰაიდი ტალიავინი

მინი|ჰაიდი ტალიავინი
**ჰაიდი ტალიავინი** (დ. 1950 ბაზელი, შვეიცარია) — შვეიცარიელი დიპლომატი, რომელიც ცნობილია საერთაშორისო დახმარებისა და მშვიდობისმყოფელ მისიებში შეტანილი წვლილისათვის. იგი ხელმძღვანელობდა 2008 წლის საქართველო-რუსეთის საომარი კონფლიქტის ფაქტების შემსწავლელ საერთაშორისო დამოუკიდებელ კომისიას, რომელიც 2008 წლის 21 ნოემბერს შეიქმნა ევროკავშირის მიერ.

## ბიოგრაფია
ჰაიდი ტალიავინი დაიბადა 1950 წელს იტალიელი არქიტექტორისა და ლიუცერელი მხატვრის ოჯახში.

1982 წელს დაიწყო მუშაობა საგარეო საქმეთა ფედერალურ დეპარტამენტში, 1984 წლიდან — დეპარტამენტის პოლიტიკურ სამმართველში. 1995 წელს იყო ჩეჩნეთში ეუთოს რეაგირების პირველი ჯგუფის წევრი. 1996 წელს მუშაობდა მოსკოვში შვეიცარიის საელჩოში. 1998 წლიდან 1999 წლამდე იკავებდა საქართველოში გაეროს სადამკვირებლო მისიის თავჯდომარის მოადგილის თანამდებობას. საქართველოში მომხდარ კონფლიქტთან დაკავშირებული ფაქტების დამდგენი დამოუკიდებელი საერთაშორისო მისიის ანგარიშში წარმოდგენილი იყო ომის გამომწვევი  მიზეზები.

2009-2010 წლებში ეუთოს სადამკვირვებლო მისიას უკრაინის 2010 წლის საპრეზიდენტო არჩევნებში.

2014-2015 წლებში წარმოადგენდა ეუთოს მისიის საკონტაქტო ჯგუფს უკრაინაში. 

თანამდებობიდან გადადგა 2015 წლის 7 ივნისს.

## სქოლიო
კატეგორია:დაბადებული 1950
კატეგორია:ცოცხალი ადამიანები
კოლორადო (არგენტინა)

მინი|290პქ
**კოლორადო** () — მდინარე სამხრეთ არგენტინაში. სათავეს იღებს ანდების აღმოსავლეთ კალთებზე და ჩაედინება ატლანტის ოკეანეში. სიგრძე 1000 კმ, აუზის ფართობი 350 000 კმ².

კოლორადოზე გადის ადმინისტრაციული საზღვრები არგენტინის პროვინციებს - ნეუკენსა და მენდოსას, ასევე რიო-ნეგროსა და ლა-პამპას შორის.

## იხილეთ აგრეთვე 
* არგენტინის მდინარეების სია

## რესურსები ინტერნეტში 
* http://www.lapampa.gov.ar/RecHidricos/CuencaDesaguaderoSalado/Cuenca2.html
*  მენდოსის პროვინციის დეტალური რუკა 
*  ლა-პამპის პროვინციის დეტალური რუკა  

კატეგორია:არგენტინის მდინარეები
როტვეილერი

**როტვეილერი** () — ძაღლის ჯიში, რომელიც გამოყვანილია გერმანიაში 1820-იან წლებში.

როტვეილერი გამოიყვანეს გერმანიის ქალაქ როტვეილში XIX საუკუნეში. მათ ნადირობისას იყენებდნენ. როტვეილერი ძლიერი სხეულის და ყბების მქონე ძაღლია. იგი შეიძლება არაჩვეულებრივი დამცველი იყოს. დღეს ეს ლამაზი, ძლიერ შთამბეჭდავი ტახზე მონადირე ძაღლი მთელ მსოფლიოშია პოპულარული, როგორც კომპანიონი და მონადირე. 

როტვეილერის გაწვრთნა ადვილია მაგრამ ზოგჯერ გაღიზიანებას ავლენს. როტვეილერის ბეწვი უხეშია და მჭიდროდ ეკვრის სხეულს. უკანა ფეხები წინაზე გრძელია, მრგვალი კისერი დაკუნთულია. ძლიერ ყბებს კარგი კბილები ამშვენებს. როტვეილერი კარგად ეგუება ქალაქის პირობებში ცხოვრებას, კარგი მოდარაჯეა. სჭირდება ძლიერი ფიზიკური დატვირთვა. ბალანს განსაკუთრებული მოვლა არ სჭირდება. შეიძლება პრობლემები წარმოიქმნას სხვა ძაღლებთან ურთიერთობისას.

## რესურსები ინტერნეტში
* როტვეილერი (ინგლისური)

კატეგორია:მეცხვარე და მოდარაჯე ძაღლები
კატეგორია:გერმანული წარმოშობის ძაღლის ჯიშები
კატეგორია:მოლოსერები
ზემო ხვითის წმინდა გიორგის ეკლესია

მინი|წმინდა გიორგის ეკლესიის ხედი სამხრეთ-დასავლეთიდან
**ზემო ხვითის წმინდა გიორგის ეკლესია** ― ეკლესია გორის მუნიციპალიტეტის სოფელ ზემო ხვითის განაპირას, აღმოსავლეთით. სავარაუდოდ თარიღდება გვიანდელი ფეოდალური ხანით. 

ეკლესია დარბაზულია (12,2 X 7,2 მ), ნაგებია ნატეხი ქვით. შენობის კუთხეები, კარის და სარკმლის საპირეები ტუფის ქვისაა. ეკლესიის სამხრეთ კედლის დასავლეთ ნაწილში ორივე მხრიდან არქიტრავით გადახურული კარია. ღრმა ნახევარწრიული აფსიდის ღერძზე თაღოვანი სარკმელია, რომლის ორივე მხარეს თითო ოთხკუთხა ნიშია. ორი თაღოვანი სარკმელი სამხრეთ კედელშიცაა, ერთი დასავლეთისაში. გრძივ კედლებზე პილასტრებია, რომლებსაც ეყრდნობა ნახევარწრიული კამარის საბჯენი და სატრიუმფო თაღები. სახურავი ორფერდაა, გადახურულია ღარიანი კრამიტით. ეკლესიაზე დასავლეთით მიდგმულია კვადრატული აგურით ნაშენი ორიარუსიანი, ოთხ სვეტზე დაყრდნობილი სამრეკლო.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:წმინდა გიორგის სახელობის ეკლესიები
ზეღდულეთის ღვთისმშობლის მცირე ეკლესია

**ზეღდულეთის ღვთისმშობლის მცირე ეკლესია** — ეკლესია გორის მუნიციპალიტეტის სოფელ ზეღდულეთის ჩრდილოეთით. თარიღდება გვიანდელი ფეოდალური ხანით. 

ეკლესია დარბაზულია (10,2 X 5,2 მ), ნაგებია რიყისა და ნატეხი ქვით. ძლიერ დაზიანებულია. აღმოსავლეთით გარედან შვერილი ხუთწახნაგოვანი, შიგნით ნახევარწრიული ღრმა აფსიდი აქვს. აფსიდის გარეთა წახნაგები და სარკმლები მოპირკეთებულია შირიმის ქვით. ეკლესიის დასავლეთ კედელში კარი და თაღოვანი სარკმელია. სამი ასეთივე სარკმელია აღმოსავლეთ კედელში, ორი სამხრეთისაში. დარბაზის გრძივი კედლები წყვილი ორსაფეხურიანი პილასტრით დაახლოებით სამ ტოლ ნაწილადაა გაყოფილი. გადახურვა კამაროვანი იყო. დასავლეთის ფასადზე, კართან, კირქვაზე ორი ვარდულია ამოჭრილი. ჩრდილოეთ კედლის აღმოსავლეთ კუთხეში, დაბლა, ქვაზე ასომთავრული წარწერაა, რომელიც არ იკითხება.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:ღვთისმშობლის სახელობის ეკლესიები
ზემო ქსოვრისის ღვთისმშობლის ეკლესია

**ზემო ქსოვრისის ღვთისმშობლის ეკლესია** – ეკლესია გორის მუნიციპალიტეტის სოფელ ზემო ქსოვრისის თავში, საქორეთის მთის კალთაზე. დაუთარიღებელია. ეკლესია დარბაზულია (6,25 X 4,2 მ), ნაგებია ქვის დიდი ზომის კვადრებით. შესასვლელი სამხრეთითაა. აღმოსავლეთ კედელში ერთი სარკმელია, სამხრეთისაში - ორი.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:ღვთისმშობლის სახელობის ეკლესიები
ზემო სობისის ღვთისმშობლის ეკლესია

**ზემო სობისის ღვთისმშობლის ეკლესია** – ეკლესია გორის მუნიციპალიტეტის სოფელ ზემო სობისის ცენტრში. თარიღდება გვიანდელი ფეოდალური ხანით. 

ეკლესია დარბაზულია (9,5 X 5,2 მ), ნაგებია რიყის ქვითა და აგურით. შესასვლელი სამხრეთითაა. კარს გათლილი ქვის წირთხლები აქვს. აფსიდი ნახევარწრიულია. აღმოსავლეთითა და დასავლეთით თითო სარკმელია. დარბაზის გრძივ კედლებზე თითო პილასტრია, რომლებსაც ეყრდნობა ცილინდრული კამარის საბჯენი თაღი. აღმოსავლეთ ფასადზე გამოსახულია რელიეფური ჯვარი. აღმოსავლეთისა და სამხრეთის სარკმლებს ლილვებიანი საპირე აქვთ. შენობა შიგნიდან და გარედან შელესილია. ორფერდა სახურავი გადახურულია კრამიტით.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:ღვთისმშობლის სახელობის ეკლესიები
ზემო ქსოვრისის წმინდა გიორგის ეკლესია

**ზემო ქსოვრისის წმინდა გიორგის ეკლესია** – ეკლესია გორის მუნიციპალიტეტის სოფელ ზემო ქსოვრისიდან ერთი კილომეტრის მოშორებით, ტყეში, სკრის ხეობისა და ნალიანის ხევის შესართავთან. დაუთარიღებელია. 

ეკლესია დარბაზულია (12,5 X 5,75 მ), ნაგებია დიდი ზომის ნატეხი ქვით. შესასვლელი სამხრეთითაა. დარბაზს აღმოსავლეთით ღრმა აფსიდი აქვს. აფსიდში ერთი სარკმელია. დარბაზის კამარის საბჯენი თაღი პილასტრებს ეყრდნობა. პილასტრების კაპიტელები კარგად არის დამუშავებული. შენობა შიგნით შელესილია. ეკლესიას დასავლეთით ეკვრის სათავსი, რომელშიც მოხვედრა ეკლესიის დასავლეთ კედელში გაჭრილი კამარით შეიძლება. სათავსის დასავლეთ კედელში ერთი სარკმელია. მოგვიანებით ეკლესიისათვის ჩრდილოეთიდან მოუშენებიათ სათავსი (დანგრეულია). ეკლესიის ჩრდილოეთ კედელში გაჭრილი ამ მონაშენისა და დარბაზის დამაკავშირებელი კარი ამოშენებულია. ეკლესიის გარშემო შემორჩენილია სხვადასხვა ნაგებობების და გალავნის ნანგრევები. 

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:წმინდა გიორგის სახელობის ეკლესიები
ზემო ნიქოზის მთავარანგელოზის ეკლესია

მინი
**ზემო ნიქოზის მთავარანგელოზის ეკლესია** — ეკლესია გორის მუნიციპალიტეტის სოფელ ზემო ნიქოზის ცენტრში. თარიღდება X საუკუნით. ეკლესიას 2006 წლის 7 ნოემბერს, საქართველოს პრეზიდენტის ბრძანებულების თანახმად მიენიჭა ეროვნული მნიშვნელობის კულტურის უძრავი ძეგლის კატეგორია.

ნაგებობა ჯვარგუმბათოვანია (8,5 X 5,3 მ), ნაგებია ნატეხი ქვით. შიგნიდან თაღოვანი, გარედან არქიტრავული შესასვლელები სამხრეთით, დასავლეთით და ჩრდილოეთითაა. სწორკუთხა დარბაზი შვერილი აფსიდით მთავრდება (აფსიდის შვერილი 1,7 მეტრი), აფსიდში ერთი სარკმელია, აფსიდის გვერდებზე — მომცრო უბეები, რომლებიც თავის მხრივ, სარკმლიანი აფსიდებით მთავრდება. ეკლესიის სამხრეთის, ჩრდილოეთისა და დასავლეთის მკლავები სწორკუთხაა. დასავლეთის მკლავი შედარებით გრძელია და გვერდებზე ოთხკუთხა უბეები აქვს. გუმბათი გრძივი კედლებიდან გამოწეულ პილონებს ეყრდნობა. აფრებზე ტრომპის მსგავსი ნიჟარისებრი თაღებია, ზემოთ — გუმბათის საყრდენი ლილვები. გუმბათის ყელში ოთხი სარკმელია. ეკლესიის სამივე შესასვლელის წინ მდგარა ღია თაღოვანი კარიბჭე. შემორჩენილია კარიბჭეების კრონშტეინები და მოჩუქურთმებულკაპიტელებიანი და ბაზისიანი ცილინდრული პილასტრები. შენობის ჩრდილოეთ ფასადზე, კარის მარცხნივ, გველეშაპთან მებრძოლი ცხენზე ამხედრებული წმინდა გიორგის რელიეფური გამოსახულებაა. გუმბათის ყელზე, ჩრდილოეთით, სამი ლომია გამოსახული. გამოსახულებები სქემატურია. ფასადებზე ზოგან ჩუქურთმიანი ქვებია ჩართული. გუმბათის ყელს გრეხილლილვებიანი უწყვეტი თაღი შემოუყვება. გუმბათის ლავგარდანი მოჩუქურთმებულია. ეკლესიის ლავგარდანი შედგება სხვადასხვა დროის ფრაგმენტებისაგან. შენობა გადახურულია ლორფინებით. ჩრდილოეთ ფასადზე არსებული ასომთავრული წარწერის თანახმად ეკლესია მიქაელ ეპისკოპოსს აუგია. დაზიანებული წარწერები სხვა ფასადებზე და გუმბათის ყელზეც არის.
## გალერეა

Archangels Church, Zemo Nikozi 1.jpg|ეკლესიის ხედი ჩრდილო-დასავლეთიდან
Archangels Church, Zemo Nikozi 2.jpg|ეკლესიის ხედი სამხრეთ-დასავლეთიდან
Archangels Church, Zemo Nikozi 4.jpg|ასომთავრული წარწერა ჩრდილოეთ ფასადზე
Archangels Church, Zemo Nikozi 6.jpg|ასომთავრული წარწერა გუმბათის ყელის ჩრდილოეთ მხარეს
Archangels Church, Zemo Nikozi 7.jpg|ასომთავრული წარწერა გუმბათის ყელის დასავლეთ მხარეს

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

## სქოლიო
კატეგორია:გორის მუნიციპალიტეტის ტაძრები
კატეგორია:კუპელჰალე საქართველოში
კატეგორია:ეროვნული მნიშვნელობის კატეგორიის კულტურის უძრავი ძეგლები
კატეგორია:X საუკუნის ეკლესიები
ზემო სობისის კვირაცხოვლის ეკლესია

**ზემო სობისის კვირაცხოვლის ეკლესია** – ეკლესია გორის მუნიციპალიტეტის სოფელ ზემო სობისის ცენტრში. თარიღდება გვიანდელი ფეოდალური ხანით. 

ეკლესია დარბაზულია (4,9 X 3,5 მ), ნაგებია რიყისა და ნატეხი ქვით. დასავლეთ კედელში არქიტრავით გადახურული კარი და თაღოვანი სარკმელია. აღმოსავლეთით და დასავლეთით თითო ასეთივე თაღოვანი სარკმელია. ნახევარწრიული აფსიდის სარკმლის ორივე მხარეს თითო ოთხკუთხა ნიშია. თითო ოთხკუთხა ნიშია. კამაროვანი გადახურვა გრძივ კედლებს და აფსიდის მარტივპოფილიან იმპოსტებზე დაყრდნობილ სატრიუმფო თაღს ეყრდნობა. ინტერიერი შელესილია.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
სალადო (არგენტინა)

**სალადო** ( მარილიანი მდინარე'') — მდინარე არგენტინაში. მისი სიგრძეა  1,150 კმ. სათავეს იღებს ანდების აღმოსავლეთ კალთებზე, სალტას პროვინციაში და ერთვის მდინარე პარანას, სანტა-ფეს პროვინციაში. ერთადერთი მნიშვნელოვანი შენაკადია მდინარე ორკონესი. 

## იხილეთ აგრეთვე
*არგენტინის მდინარეების სია

## რესურსები ინტერნეტში
*მდინარე სალადო
*სალადოს პოლიტიკური ისტორია 

კატეგორია:არგენტინის მდინარეები
სალტის პროვინცია

**სალტა**  () – არგენტინის პროვინცია, მდებარეობს ქვეყნის ჩრდილო-დასავლეთ ნაწილში. ადმინისტრაციული ცენტრი – სალტა. პროვინციის მოსახლეობა – 1 079 051 კაცი (2001). ფართობი – 155 488  კმ². პროვინცია მოიცავს 23 დეპარტამენტსა და 58 მუნიციპალიტეტს.

## ისტორია
კოლუმბამდელ პერიოდში პროვინციის ტერიტორია დასახლებული იყო ინდიელებით. პირველი ესპანელი კონკისტადორი დიეგო დე ალმაგრო აქ 1535 წელს გამოჩნდა. 

## გალერეა 

File:Salta-Square2.jpg
File: Cable Car to the Cerro San Bernardo - Salta - Argentina.jpg
File: Tren a las nubes cruzando Viaducto la Polvorilla.jpg
File: Argentine vineyard and mountains..jpg
File:Tour to the Quebrada de las Conchas.jpg
File: Quebrada de las Flechas - Argentina.jpg
File:Iruya 1.jpg
File: Salinas Grandes 052.JPG
File:Cachi 01.jpg
File:Camino a Cachi.jpg

## რესურსები ინტერნეტში
*Official Page 
*Tourist Secretary 
*Salta  
*Universidad Nacional de Salta 
*Welcome Salta  
## სქოლიო
## იხილეთ აგრეთვე
* არგენტინის პროვინციები

კატეგორია:არგენტინის პროვინციები
ზემო ხვითის სამების ეკლესია

მინი|სამების ეკლესიის ხედი სამხრეთ-დასავლეთიდან
მინი|ასომთავრული წარწერა შესასვლელის თავზე
**ზემო ხვითის სამების ეკლესია** ― ეკლესია გორის მუნიციპალიტეტის სოფელ ზემო ხვითის განაპირას, ჩრდილო-დასავლეთით. სავარაუდოდ თარიღდება გვიანდელი ფეოდალური ხანით. 

ეკლესია დარბაზულია (6 X 4,5 მ), ნაგებია ნატეხი ქვით, შენობის კუთხეები, კარი, სარკმლის საპირეები და ლავგარდანი ტუფის ქვისაა. ეკლესიის სამხრეთ კედლის დასავლეთ ნაწილში ორივე მხრიდან არქიტრავით გადახურული კარია. ნახევარწრიული აფსიდის ღერძზე თაღოვანი სარკმელია, რომლის ორივე მხარეს თოთო ოთხკუთხა ნიშია. სამხრეთ და დასავლეთ კედლებში თითო თაღოვანი სარკმელია. დარბაზის გრძივ კედლებზე თითო პილასტრია, რომლებსაც ეყრდნობა ნახევარწრიული კამარის საბჯენი თაღი. სამხრეთ ფასადზე, კარის თავზე ამოკაწრულია ასომთავრული წარწერა (ძნელად იკითხება) ეკლესიას კვადრატული აგურით ნაწყობი სახურავი აქვს. სახურავის დასავლეთ ნაწილში მოგვიანებით დაუშენებიათ ოთხივე მხრიდან თაღებით გახსნილი სამრეკლო, რომელიც ასევე კვადრატული აგურითაა ნაგები.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
ზეღდულეთის ღვთისმშობლის დიდი ეკლესია

**ზეღდულეთის ღვთისმშობლის დიდი ეკლესია** – ეკლესია გორის მუნიციპალიტეტის სოფელ ზეღდულეთის ცენტრში, სასაფლაოზე. თარიღდება გვიანდელი ფეოდალური ხანით. 

ეკლესია დარბაზულია (11,8 X 7,5 მ). დგას ნატეხი და რიყის ქვის განიერ ცოკოლზე. ნაგებია კვადრატული აგურისა და ნატეხი ქვიშაქვის მონაცვლეობით.  ეკლესიას დაზიანებული აქვს სახურავი, ჩრდილოეთ კედლის ზედა ნაწილი და ცოკოლი. შიგნიდან სწორკუთხა, გარედან თაღოვანი შესასვლელი სამხრეთ და დასავლეთ (გაუქმებულია) კედლებშია. ნახევარწრიული აფსიდის ღერძზე განიერი სწორკუთხა სარკმელია, რომლის ორივე მხარეს განიერი თაღოვანი ნიშებია. აფსიდის ჩრდილოეთ კუთხესთან კიდევ ერთი მცირე ზომის თაღოვანი ნიშია. საკურთხევლის ბაქანი დარბაზის იატაკიდან ერთი საფეხურითაა ამაღლებული. გრძივი კედლები წყვილ-წყვილი ერთსაფეხურიანი პილასტრით სამ თანაბარ ნაწილად იყოფა. პილასტრების მარტივპროფილიან კაპიტელებზე დამყარებულია კამარის საბჯენი თაღები. სატრიუმფო და საბჯენი თაღები შეისრული ფორმისაა. ჩრდილოეთ კედელში აფსიდთან, ერთი სარკმელია. ორი შიგნიდან და გარედან თაღოვანი სარკმელი სამხრეთის კედლის განაპირა მონაკვეთშია. ინტერიერი შელესილია. იატაკი აგურისაა. ეკლესიის ფასადები დეკორირებულია შეღრმავებული სიბრტყეებით. აღმოსავლეთ და დასავლეთ ფასადების შუა, განიერი, სწორკუთხოვანი არე დასრულებულია ზემოთ აზიდული ვიწრო თაღოვანი მოხაზულობით. განაპირა, გაცილებით ვიწრო შეღრმავებებიც თაღოვანია. სამხრეთ და ჩრდილოეთ ფასადები დანაწევრებულია ოთხ-ოთხი სწორკუთხა შეღრმავებული სიბრტყით. დასავლეთ შესასვლელს ფასადის მხრიდან შემოვლებული აქვს აგურის ორმაგი, შეისრული ფორმის თაღი. კარის თავზე, კედლის სიბრტყეში შეღრმავებული, საფეხურებიანი ბაზისზე დაფუძნებული ჯვარია. შენობას შემოვლებული აქვს აგურის ხუთი რიგისაგან შედგენილი ლავგარდანი. სახურავი ორფერდაა. გადახურულია ბრტყელი კრამიტით.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:ღვთისმშობლის სახელობის ეკლესიები
მენდოსა (მდინარე)

**მენდოსა** — მდინარე არგენტინაში, მენდოსის პროვინციაში. სათავეს იღბებს ანდებში, მწვერვალებს — აკონკაგუასა და ტუპანგატოს შორის. მდინარის ზემოწელი ზღვის დონიდან 2,600 მეტრზე მდებარეობს. ერთვის მდინარე სან-ხუანს, რომელიც თავის მხრივ დესაგუადეროს შენაკადია. მენდოსაზე აშენებულია წყალსაცავები და ჰიდროელექტროსადგური. სიგრძე 273 კმ.

## იხილეთ აგრეთვე
*არგენტინის მდინარეების სია

## რესურსები ინტერნეტში
* მენდოსის პროვინციის დეტალური რუკა 

კატეგორია:არგენტინის მდინარეები
ლეონ II (ბიზანტია)

**ლეონ II** (ლათ: *Flavius Leo Junior*) (დ. 467— გ.  17 ნოემბერი, 474) — აღმოსავლეთ რომის იმპერატორი 474 წელს. ლეონ I-ის  შვილიშვილი, ზენონის ვაჟი. ტახტზე ავიდა შვიდი წლის ასაკში. თანამმართველად ჰყავდა მამამისი ზენონი. გარდაიცვალა უცნობი ავადმყოფობით, 10 თვის შემდეგ. ისტორიკოსები არ გამორიცხავენ, რომ მოწამლული იყოს დედამისის არიადნეს მიერ.

## ლიტერატურა
**ვ. ასათიანი*, „ბიზანტიური ცივილიზაცია“,  გვ. 479, თბ., 2006 წელი.  

კატეგორია:ბიზანტიის იმპერატორები
კატეგორია:V საუკუნის ბიზანტიის იმპერატორები
კატეგორია:დაბადებული 467
კატეგორია:გარდაცვლილი 17 ნოემბერი
კატეგორია:გარდაცვლილი  474
დესეადო (მდინარე)

**დესეადო** () — მდინარე არგენტინაში, სანტა-კრუსის პროვინციაში. სათავეს იღებს ანდებში, მყინვარის დნობის შედეგად და ჩაედინება ატლანტის ოკეანეში. სიგრძე – 615 კმ. მისი სამხრეთ-აღმოსავლეთ დინების წყლები გამოიყენება ირიგაციისთვის. 

## იხილეთ აგრეთვე
*არგენტინის მდინარეების სია

## რესურსები ინტერნეტში
* https://web.archive.org/web/20071223040609/http://www.soberaniachile.cl/argent2a.html
* http://www.canalpuertomontt.cl/viewtopic.php?p=937493&sid=92193b20bd57979759aaf7fd35801d72

კატეგორია:არგენტინის მდინარეები
სალადო (ბუენოს-აირესი)

**სალადო** — მდინარე არგენტინაში, ბუენოს-აირესის პროვინციის ჩრდილოეთ ნაწილში. ერთვის ატლანტის ოკეანეს, რიო-დე-ლა-პლატის ესტუარს, ბუენოს-აირესიდან 170 კმ-ით სამხრეთით. 

მდინარის სიგრძეა 640 კმ, აუზის ფართობი კი 170,000 კმ², რაც ბუენოს-აირესის პროვინციის ფართობის ნახევარია. 

ვინაიდან არგენტინაში არსებობს მეორე მნიშვნელოვანი მდინარეც სახელად სალადო, ამ მდინარეს ხშირად მოიხსენიებენ როგორც **სალადო-დელ-სური**. 

## იხილეთ აგრეთვე
*არგენტინის მდინარეების სია

## რესურსები ინტერნეტში
* ფოტოები 
* სალადოს აუზი 

კატეგორია:არგენტინის მდინარეები
ლოლო ფერარი

**ლოლო ფერარი** ( დ. 9 თებერვალი 1963, კლერმონ-ფერანი — გ. 5 მარტი 2000, გრასი) — ფრანგი მოცეკვავე, პორნომსახიობი, მსახიობი, მომღერალი. იყო მსოფლიოში ყველაზე დიდი მკერდის მქონე ქალი, შეტანილია გინესის რეკორდის წიგნში.

2000 წლის 5 მარტს ლოლო ფერარი გარდაცვლილი აღმოაჩინეს საკუთარ სახლში ქალაქ გრასში. დაკავებული იყო მისი მეუღლე, მაგრამ საპყრობილეში სულ 13 თვე იმყოფებოდა, რის შემდეგაც ლოლო ფერარის მეუღლე გაათავისუფლეს.

## სქოლიო 
კატეგორია:ფრანგი მომღერლები
კატეგორია:ფრანგი მსახიობები
კატეგორია:ფრანგი მოდელები
კატეგორია:დაბადებული  9 თებერვალი
კატეგორია:დაბადებული 1963
კატეგორია:გარდაცვლილი  5 მარტი
კატეგორია:გარდაცვლილი 2000
ჩუბუტი (მდინარე)

**ჩუბუტი** () — მდინარე სამხრეთ არგენტინაში, პატაგონიის რეგიონში. სახელი მოდის ტეუელჩეს ხალხის სიტყვა *chupat*-დან, რაც გამჭვირვალეს ნიშნავს. ერთვის ატლანტის ოკეანეს.

მდინარე მიედინება ჩუბუტის პროვინციაში, მისი სიგრძე 800 კმ-ია. საკმაოდ წყალმარჩხია, პოპულარულია თევზაობა. აშენებულია სამტურბინიანი ჰიდროელექტროსადგური.

## იხილეთ აგრეთვე
*არგენტინის მდინარეების სია

## რესურსები ინტერნეტში
* ჩუბიტის ხეობა

კატეგორია:არგენტინის მდინარეები
ჰაფიზი

[thumb|300პქ|ბავშვები [მავრიტანიაში ყურანს იზეპირებენ]]
**ჰაფიზი** ( „ზეპირად მოსაწავლე“, „მცვლელი“) — მუსლიმანი, რომელმაც იცის ყურანი ზეპირად. 

ზეპირი ტრადიცია დიდ როლს თამაშობდა ისლამური მემკვიდრეობის შენარჩუნებაში. ყურანის აიათები და ჰადისები მაჰმადის სიცოცხლისას სპეციალურად ისწავლებოდა და ზეპირად გადადიოდა თაობიდან თაობამდე. ისლამური მემკვიდრეობის მცვლელები ჰაფიზები იყვნენ. წერილობითთან ერთად ეხლაც საკმაოდ ძლიერია ჰაფიზების ტრადიცია. 

## იხილეთ აგრეთვე 
* ისლამი
* ყურანი
* მაჰმადი

## რესურსები ინტერნეტში 
* А. Али-заде. ისლამური ენციკლოპედიური ლექსიკონი  

კატეგორია:ყურანი
არგენტინის ტბების სია

**არგენტინის ტბების სია** – აქ წარმოდგენილია არგენტინის ტბების სია.

*ალუმინეს ტბა
*ამუტუი-კიმეის ტბა
*ლაგო-არხენტინო
*ესპეხოს ტბა
*კორენტოსოს ტბა
*ეპულაფკენის ტბა
*ფუტალაფკენის ტბა
*გუტიერესის ტბა
*უეჩულაფკენის ტბა
*ლაკარის ტბა
*დიამანტეს ტბა
*მარ-ჩიკიტა
*მასკარდის ტბა
*ნაუელუაპის ტბა
*პუელოს ტბა
*კილენის ტბა
*ტრომენის ტბა
*ბუენოს-აირესი
*ვიედმა
*პუეირედონის ტბა

## რესურსები ინტერნეტში
* არგენტინის ტბები 
* პატაგონია:არგენტინის ტბების რაიონი
სან-ფერნანდო-დელ-ვალიე-დე-კატამარკა

**სან-ფერნანდო-დელ-ვალიე-დე-კატამარკა** () – ქალაქი ჩრდილო-დასავლეთ არგენტინაში. კატამარკის პროვინციის  ადმინისტრაციული ცენტრი. ფართობი 399 კმ². მოსახლეობა 140.741 კაცი (2001), ქალაქი დაარსდა 1683 წლის 5 ივლისს.

## რესურსები ინტერნეტში
* Sitio web de la Municipalidad de San Fernando del Valle de Catamarca 
* Información de SFV Catamarca en la página del Ministerio del Interior 
* Fiesta Nacional del Poncho - Nota Periodística 
* Noticias de San Fernando del Valle de Catamarca
* Sitio web oficial de la Universidad Nacional de Catamarca

კატეგორია:კატამარკის პროვინციის ქალაქები
ზერტის ღვთისმშობლის ეკლესია

**ზერტის ღვთისმშობლის ეკლესია** — ეკლესია გორის მუნიციპალიტეტის სოფელ ზერტის ცენტრში. თარიღდება XIX საუკუნით. 

ეკლესია სამნავიანი ბაზილიკაა (16,7 X 9,5 მ), ნაგებია აგურითა და ნატეხი ქვიშაქვით. სარკმლებისა და შესასვლელების წირთხლები ღვინისფერი პორფირიტისაა. თითო თაღოვანი შესასვლელი სამხრეთით და დასავლეთითაა. დასავლეთის კარი ამოქოლილია. ნახევარწრიული აფსიდის ღერძზე განიერი თაღოვანი სარკმელია, რომლის ქვემოთ მოგვიანებით გაუჭრიათ კარი. აფსიდის იატაკი ოთხი საფეხურითაა ამოღებული. აფსიდის გვერდებზე მცირე ორსართულიანი სწორკუთხა სამკვეთლო და სადიაკვნეა. აფსიდი სამკვეთლოს ჩრდილო-აღმოსავლეთ კუთხეში გაჭრილი კარით უკავშირდება. სამკვეთლოს და სადიაკვნეს აღმოსავლეთ კედელში მცირე თაღოვანი სარკმლებია. ორივე სათავსი დასავლეთით გახსნილი თაღებით უკავშირდება გვერდის ნავებს. სათავსების პირველი სართულები გადახურულია კამარით. სადიაკვნეს პირველი სართული მეორეს უკავშირდება სარკმელთან, კედელში დატანებული ხვრელით. სამკვეთლოს სართულები ერთმანეთს გარედან უკავშირდებიან. მეორე სართულზე დასავლეთ კედლის ზედა ნაწილში სწორკუთხა პატარა ღიობია.

ეკლესიის შუა ნავი გვერდის ნავებისაგან გამოყოფილია წყვილი განიერი ნახევარწრიული ორთაღედით. თაღები შუაში ოთხკუთხა ბურჯებს ეყრდნობა, ხოლო ბურჯებიდან გადასული თაღები - აფსიდსა და ეკლესიის დასავლეთ კედელს. შუა ნავის კამარა უერთდება კონქს. ეკლესიაში ხუთი განიერი თაღოვანი სარკმელია, ორ-ორი - სამხრეთ და ჩრდილოეთ კედლებში, ერთი - დასავლეთ კედლის ზედა ნაწილში. ბურჯების დასავლეთ მხარეს, ჩრდილოეთ და სამხრეთ კედლების აღმოსავლეთ ნაწილში მდებარე სარკმლების ძირში წყვილი თაღოვანი ნიშია. ინტერიერი შელესილია.

აღმოსავლეთ ფასადზე სარკმლის თავზე, ჩასმულია მცირე ზომის ჯვარი. აღმოსავლეთ და დასავლეთ ფასადების ფრონტონები ამაღლებულია აგურის წყობით. ეკლესიას შემოვლებული აქვს აგურის სამი რიგისაგან შედგენილი ლავგარდანი. გადახურულია თუნუქით. ტაძარი აღდგენილია 1990-1991 წლებში. ამჟამად მოქმედია.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:ღვთისმშობლის სახელობის ეკლესიები
ზერტის წმინდა გიორგის ეკლესია

**ზერტის წმინდა გიორგის ეკლესია** – ეკლესია გორის მუნიციპალიტეტის სოფელ ზერტის ცენტრში. თარიღდება გვიანდელი ფეოდალური ხანით. 

ეკლესია დარბაზულია (11,4 X 7,3 მ). ნაგებია რიყის ქვით. ნაოთხალებიანი შესასვლელი სამხრეთ კედლის დასავლეთ ნაწილშია. ნაოთხალები განიერია. ნალისებრი აფსიდი დარბაზისაგან გამოყოფილია მცირე შვერილი მხრებით, რომლებიც ეყრდნობა სატრიუმფო თაღს. აფსიდის ღერძზე შიგნიდან თაღოვანი, გარედან სწორკუთხა სარკმელია (გაუქმებულია). აფსიდის სამხრეთ კედელში სწორკუთხა ნიშია. ჩრდილოეთ კედელზე მიდგმულია ქვის ტუმბო. ეკლესიის გრძივი კედლები წყვილი ორსაფეხურიანი პილასტრით ორ თანაბარ ნაწილად იყოფა. დასავლეთის კედელზეც კუთხის ორსაფეხურიანი პილასტრებია. შუა პილასტრების მარტივ იმპოსტზე გადაყვანილია კამარის საბჯენი თაღი. ეკლესიის დასავლეთ და სამხრეთ კედლებში თითო სარკმელია. დასავლეთის სარკმელი შიგნიდან ამოშენებულია და შელესილია, გარეთ დარჩენილია მცირე ოთხკუთხა ნიში. სამხრეთისა გვიანდელი უნდა იყოს. იგი ორივე მხრიდან ამოშენებულია აგურით. აღმოსავლეთ ფასადზე, სარკმლის ზევით, მოზრდილი სწორკუთხა ნიშია. ეკლესიას თარაზულად შემოვლებული აქვს აგურის სამი რიგისაგან შედგენილი ლავგარდანი.

XVIII საუკუნეში ეკლესია გადააკეთეს საბრძოლო კოშკად, რის გამოც მისი კედლები ერთი მეტრით გააგანიერეს და თავზე ბანიანი საბრძოლო კოშკი დააშენეს. ნაგებობის კუთხეები მომრგვალებულია. კოშკის ზედა ნაწილები ჩამონგრეულია. მოგვიანებით ეკლესია აღადგინეს. ორფერდა სახურავის მოსაწყობად აამაღლეს განივი ფასადების ფრონტონები.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:წმინდა გიორგის სახელობის ეკლესიები
ხუსტო ხოსე დე ურკისა

**ხუსტო ხოსე დე ურკისა** (; დ. 18 ოქტომბერი, 1801, ენტრე-რიოსი არგენტინა — გ. 11 აპრილი, 1870, ენტრე-რიოსი არგენტინა) — არგენტინელი გენერალი და პოლიტიკოსი. არგენტინის კონფედერაციის პრეზიდენტი 1854–1860 წლებში.  ხუან მანუელ როსასის დიქტატურის დროს იყო ენტრე-რიოსის გუბერნატორი.

## იხილეთ აგრეთვე 
* არგენტინის პრეზიდენტების სია

## რესურსები ინტერნეტში
* ენციკლოპედია ბრიტანიკა ხუსტო ხოსე დე ურკისას ბიოგრაფია

კატეგორია:არგენტინის პრეზიდენტები
კატეგორია:არგენტინელი პოლიტიკოსები
კატეგორია:დაბადებული  18 ოქტომბერი
კატეგორია:დაბადებული 1801
კატეგორია:გარდაცვლილი 11 აპრილი
კატეგორია:გარდაცვლილი 1870
ლესტერ ტაიგერსი

**ლესტერ ტაიგერსი** () — ინგლისური სარაგბო კლუბი, რომელიც თამაშობს პრემიერშიპში. მას თერთმეტჯერ აქვს მოგებული პრემიერშიპი, ორჯერ კი ჰეინიკენის თასი. 

ლესტერ ტაიგერსი იმ ოთხ გუნდს შორისაა, რომლებიც არასოდეს გავარდნილან ინგლისის უმაღლესი დივიზიონიდან. მისი უდიდესი კონკურენტები და მეტოქეები არიან: ბასი, ლონდონის ბზიკები და ნორსამპტონ სეინტსი.

ლესტერ ტაიგერსი დაარსდა 1880 წელს. დაარსებისას გაერთიანდა რამდენიმე პატარა გუნდი: ლესტერის საზოგადოება, ლესტერი მოყვარულები, ლესტერი ალერტსი. ხუთი თვე არ იყო გასული, როდესაც ამ გუნდს „ვეფხვები“ უწოდეს.

ტაიგერსი ინგლისის ნაკრების საბაზისო გუნდად ითვლება. მაგალითად, 2019 წლის მსოფლიო თასზე ნაკრებში 8 „ვეფხვი“ (ტაიგერსის მოთამაშე) იყო მიწვეული, მათგან ხუთმა საფინალო მატჩშიც მიიღო მონაწილეობა: მანუ ტუილაგი (ძირათადი, 80 წუთი), ჯონი მეი (ძირითადი, 69 წ.), ჯორჯ ფორდი (ძირითადი, 49 წ.), ბენ იანგსი (ძირათადი, 75წ.), დენ კოული (მარქაფა, 2 წუთიდან).

## რესურსები ინტერნეტში 
* ოფიციალური საიტი
* ფანების საიტი 
* სიახლეები
* Leicester Tigers Podcasts 
* Welford Road Stadium Information & Gallery
* Guinness Premiership Page 

## სქოლიო 
კატეგორია:ინგლისის სარაგბო კლუბები
ზერტის წმინდა გიორგის ეკლესია (1839)

**ზერტის წმინდა გიორგის ეკლესია** — ეკლესია გორის მუნიციპალიტეტის სოფელ ზერტის სამხრეთ-აღმოსავლეთით, სასაფლაოზე. აგებულია 1839 წელს. 

ეკლესია დარბაზულია (11 X 7 მ), ნაგებია რიყის ქვით. გამოყენებულია აგური, ნატეხი და შირიმის ქვაც. შიგნიდან სწორკუთხა, გარედან თაღოვანი შესასვლელი სამხრეთ კედლის დასავლეთითაა. ოდნავ ბრტყელი ნალისებრი აფსიდის ღერძზე სწორკუთხა სარკმელია, რომლის ორივე მხარეს მოზრდილი ნახევარწრიული ნიშებია. ნიშები გადახურულია კონქით. საკურთხევლის იატაკი დარბაზის იატაკიდან  ერთი საფეხურითაა ამაღლებული. დარბაზის გრძივ კედლებზე წყვილი ერთსაფეხურიანი პილასტრებია, რომელთა იმპოსტებზე გადაყვანილია კამარის საბჯენი თაღი. სამხრეთისა და ჩრდილოეთის კედლებში შიგნიდან სწორკუთხა, გარედან თაღოვანი სარკმლებია, დასავლეთის კედელში კი ორივე მხრიდან თაღოვანი. ამ სარკმლის წირთხლი აგურისა და შირიმის ქვის მონაცვლეობითაა ნაგები. კედლები შიგნიდან შელესილია. სამხრეთ ფასადზე, შესასვლელის თავზე, აგურის წყობით გამოყვანილია განედლებული ჯვარი, რომლის ზედა მკლავი წაგრძელებულია. ჯვარსა და შესასვლელის თაღს შორის სწორკუთხა ნიშია. ნიშში ჩასმულია წარწერიანი ფილა:  შენობას შემოვლებული აქვს აგურის სამი რიგისაგან შედგენილი ლავგარდანი. სახურავი ორფერდაა, გადახურულია ღარიანი კრამიტით.

## ლიტერატურა
კატეგორია:გორის მუნიციპალიტეტის ტაძრები
კატეგორია:XIX საუკუნის ეკლესიები
თორტიზის ღვთისმშობლის ეკლესია

**თორტიზის ღვთისმშობლის ეკლესია** – ეკლესია გორის მუნიციპალიტეტის სოფელ თორტიზის განაპირას, სამხრეთ-დასავლეთით. თარიღდება XIX საუკუნით.

ეკლესია დარბაზულია (14 X 7,8 მ), ნაგებია რიყის ქვით და კვადრატული აგურით. სამხრეთით და დასავლეთით არქიტრავით გადახურული შესასვლელები და თაღოვანი სარკმლებია. ნახევარწრიული აფსიდის თაღოვანი სარკმლის ორივე მხარეს თითო ოთხკუთხა ნიშია. დარბაზის გრძივ კედლებზე თითო წყვილი პილასტრია. კამაროვანი გადახურვა ეყრდნობა შუა საბჯენ, დასავლეთის კედლის მიმდებარე და აფსიდის მარტივპროფილიან იმპოსტებზე დაყრდნობილ თაღებს. სახურავი ღარიანი კრამიტითაა გადახურული. ფასადებს კვადრატული აგურის დაკბილული ორსაფეხურიანი ლავგარდანი აქვს.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:ღვთისმშობლის სახელობის ეკლესიები
კატეგორია:XIX საუკუნის ეკლესიები
არგენტინის მიწისძვრა (2011)

{{ინფოდაფა მიწისძვრა
|სათაური = არგენტინის მიწისძვრა (2011)
|სურათი =
|წარწერა          =  მიწისძვრის ეპიცენტრი
|რუკა= 
|წარწერა2           = 
|სურათის სახელი         =
|რუკა2               =
|რუკის ზომა= 
|წარწერა3=
|თარიღი =  1 იანვარი, 2011
|დრო=06:56:59 AM
|ხანგრძლივობა=
|მაგნიტუდა = 7.0 M_\mathrm{w}
|სიღრმე=  
|მდებარეობა = 
|ტიპი=
|დაზარალებული ქვეყანა = სანტიაგო-დელ-ესტეროს პროვინცია, 
|ზარალი =
|ინტენსიურობა=
|ცუნამი= 
|მეწყერი=
|განმეორებითი ბიძგები=
|მსხვერპლი= 
}}
2011 წლის მიწისძვრა არგენტინაში მოხდა 1 იანვარს, დილის შვიდ საათზე (06:56:59 AM). სტიქიის ეპიცენტრი იყო პროვინცია სანტიაგო-დელ-ესტერო(). მიწისძვრის სიძლიერე 7.0 ბალი იყო.

## სქოლიო
კატეგორია:მიწისძვრები არგენტინაში
კატეგორია:2011 წელი არგენტინაში
ზენონი (ბიზანტია)

**ზენონი** (დ. დაახლ. 435 — გ. 9 იანვარი, 491) — ბიზანტიის იმპერატორი 474—475 და 476—491 წლებში.  

იყო ისავრიელი მხედართმთავარი, რომელიც იმპერატორმა ლეონ I-მა დაიახლოვა, დაარქვა სახელად ზენონი და მიათხოვა თავისი ქალიშვილი არიადნე. რომაული საზომით ის იყო ბარბაროსი, რაც იწვევდა უკმაყოფილებას ხალხში. ამით ისარგებლა ლეონ I-ის მიერ აფრიკული კატასტროფისათვის შერისხულმა ბასილისკოსმა. რომელიც იყო იმავე ლეონის ცოლისძმა და არიადნეს ბიძა და აუჯანყდა ზენონს, რომელიც იძულებული გახდა გაქცეულიყო კონსტანტინოპოლიდან, თუმცა ხელს გააყოლა ხაზინაც. ბასილისკოსმა ვერ მოიპოვა პოპულარობა ხალხში და ზენონმა ინტრიგების საშუალებით, უბრძოლველად 20 თვის შემდეგ დაიბრუნა ტახტი. ხოლო თავის მოქიშპეებზე სასტიკად იძია შური.

თავისი მმართველობის პერიოდში ზენონს მოუხდა კიდევ რამდენიმე, მის წინააღმდეგ მიმართული, აჯანყების ჩახშობა. ყველაზე სახიფათო მათ შორის იყო 479 წელს დასავლეთ რომის იმპერატორ ანტემიუსის ვაჟის მარკიანეს აჯანყება. მარკიანე, ამავე დროს, იყო ბიზანტიის იმპერატორ მარკიანეს შვილიშვილი. რომელიც, ასევე, დაამარცხა და გადაასახლა კილიკიაში. 

ზენონის მმართველობას დაემთხვა დასავლეთ რომის იმპერიის საბოლოო დაცემა. თუმცა, თვითონ ბევრი იღვაწა აღმოსავლეთის იმპერიის სტაბილურობისათვის.გადმოცემის მიხედვით ეპილეფსიის შეტევის შედეგად უგონოდ მყოფი იმპერატორი მისი ცოლის არიადნეს ბრძანებით გამოაცხადეს გარდაცვლილად და ცოცხლად დამარხეს.

## ლიტერატურა
**ვ. ასათიანი, „ბიზანტიური ცივილიზაცია“,  გვ. 479, თბ., 2006 წელი.  *

კატეგორია:ბიზანტიის იმპერატორები
კატეგორია:V საუკუნის ბიზანტიის იმპერატორები
კატეგორია:დაბადებული 435
კატეგორია:გარდაცვლილი 9 იანვარი
კატეგორია:გარდაცვლილი 491
კატეგორია:ეპილეფსიით გარდაცვლილები
კარალეთის ღვთისმშობლის ეკლესია

**კარალეთის ღვთისმშობლის ეკლესია** –  ეკლესია გორის მუნიციპალიტეტის სოფელ კარალეთის განაპირას, ჩრდილოეთით სასაფლაოზე. თარიღდება ფეოდალური ხანით. 

ეკლესია დარბაზულია (7,9 X 5,3 მ), ნაგებია რიყის ქვით. დაზიანებულია შენობის კედლები, თლილი ქვის ლავგარდანი და კრამიტის სახურავი. შესასვლელი სამხრეთ კედლის დასავლეთ ნაწილშია. ნახევარწიული აფსიდის ღერძზე ვიწრო სწორკუთხოვანი, ხოლო დასავლეთ კედელში შედარებით განიერი სარკმელია. საკურთხევლის წინ, ზემოთკენ გაგანიერებული სატრაპეზო ქვა დგას. აფსიდის მხრებიდან წინ გამოწეული, შეკიდული სატრიუმფო თაღი კედლის იმპოსტებს ეყრდნობა, ცილინდრული კამარა - გრძივ კედლებს. 

## ლიტერატურა
კატეგორია:გორის მუნიციპალიტეტის ტაძრები
კატეგორია:ღვთისმშობლის სახელობის ეკლესიები
სოლიდუსი

**სოლიდუსი** (ლათ:*Solidus - მყარი, მტკიცე, მასიური*) — რომაული ოქროს მონეტა. მისი წონა შეადგენდა 4,5 გრ. სუფთა ოქროს. მისი მოჭრა უკავშირდება რომის იმპერატორ კონსტანტინე დიდს. მოიჭრა 309 წელს. თავდაპირველად მიმოიქცეოდა იმპერიის დასავლეთ ნაწილში, 324 წლიდან გავრცელდა მთელ იმპერიაში. მან შეცვალა ძველი რომაული მონეტა აურეუსი, რომელიც მიმოქცევაში იყო თითქმის 500 წელი. სოლიდუსის ბერძნული დასახელებაა „ნომიზმა“, ევროპაში მას უფრო იცნობდნენ „ბეზანტი“-ს სახელით. ის ხანგრძლივი დროის განმავლობაში წარმოადგენდა რომის იმპერიის, ხოლო შემდგომში ბიზანტიის, ძირითად მონეტას და ფულად-საანგარიშსწორებო ერთეულს.  მიმოქცევაში იყო ასევე ოქროს მონეტები 1/2 სოლიდუსის („სემისისი“) და 1/3 სოლიდუსის („ტრემისისი“) ღირებულებით. სოლიდუსი პოპულარული იყო მთელ მაშინდელ მსოფლიოში. ეს გამოწვეული იყო ბიზანტიის ბიუჯეტის სიმყარით. „ბიზანტიის ბიუჯეტს, რომლის პრეცედენტიც დღემდე არ არსებობს, მხოლოდ წმინდა ოქროს ზოდებით ითვლიდნენ“. სოლიდუსი წარმოადგენდა მაშინდელი ევროპის მატერიალური, მოძრავი, სიმდიდრის უდიდეს ნაწილს. თავისი მნიშვნელობით და მსყდველუნარიანობაით, გაცილებით  აღემატებოდა დღევანდელი მნიშვნელობით აშშ დოლარს. „ისტორიკოსები აღნიშნავენ ბეზანტის მაღალ მსყიდველუნარიანობას ბენიამინ ტუდელელისა და ვენეციელი ვაჭრების ჩანაწერების მიხედვით“. სოლიდუსი (ნუმიზმა) მიმოქცევაში იყო იმპერატორ ალექსი I კომნენოსის მიერ განხორციელებულ რეფორმამდე (1092), როდესაც მიმოქცევაში შემოვიდა პერპერა.

## ლიტერატურა
* *ასათიანი, ვ.,* ბიზანტიური ცივილიზაცია, თბ., 2006, გვ. 100–108.

## სქოლიო 
კატეგორია:ბიზანტიური მონეტები
კატეგორია:რომაული მონეტები
თორტიზის წმინდა გიორგის ეკლესია

**თორტიზის წმინდა გიორგის ეკლესია** — ეკლესია გორის მუნიციპალიტეტის სოფელ თორტიზის ჩრდილოეთით ერთი კილომეტრის მანძილზე. თარიღდება გვიანდელი ფეოდალური ხანით.

ეკლესია დარბაზულია  (9,5 X 5,3 მ), ნაგებია რიყის ქვითა და ქვიშაქვით. შენობის კუთხეებში, კარისა და სარკმლების წირთხლებზე გამოყენებულია კვადრატული აგურიც. სამხრეთის კედელში არქიტრავით გადახურული კარი და თაღოვანი სარკმელია. თითო ასეთივე სარკმელი აღმოსავლეთისა და დასავლეთის კედლებშიცაა. ნახევარწრიული აფსიდის სარკმლის ორივე მხარეს თითო ოთხკუთხა ნიშია. კამაროვანი გადახურვა - დარბაზის შუა საბჯენ, დასავლეთ კედლის მიმდებარე და აფსიდის ორსაფეხურიან იმპოსტებზე დაყრდნობილ თაღებს ემყარება. დასავლეთ ფასადზე აგურის წყობით გამოსახულია ჯვარი. შენობას აგურისავე თაროსებრი ლავგარდანი აქვს. სახურავი კვადრატული აგურისაა: დასავლეთით ეკლესიას აგურის ოთხსვეტიანი სამრეკლო ადგას.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კატეგორია:წმინდა გიორგის სახელობის ეკლესიები
თედოწმინდის წმინდა თევდორეს ეკლესია

**თედოწმინდის წმინდა თევდორეს ეკლესია** – ეკლესია გორის მუნიციპალიტეტის სოფელ თედოწმინდის დასავლეთით, სასაფლაოზე. თარიღდება გვიანდელი ფეოდალური ხანით. 

ეკლესია დარბაზულია (8,2 X 5 მ), ნაგებია რიყის ქვითა და აგურით, კუთხეებში გამოყენებულია ქვიშაქვაც. ძლიერ დაზიანებულია: გადაწოლილია სამხრეთ კედლის დიდი ნაწილი, აღმოსავლეთ კედლის ზედა ნაწილი, კამარა და კონქი, დაზიანებულია ჩრდილოეთ კედელიც. ჩრდილო-დასავლეთ და ჩრდილო-აღმოსავლეთ კედლების კუთხეებში გამჭოლი ბზარებია. შესასვლელი სამხრეთ კედლის დასავლეთ ნაწილშია. ნახევარწრიული აფსიდის ღერძზე თაღოვანი სარკმელია, რომლის ქვემოთ, კედელთან, ქვით ნაგები სატრაპეზოა. აფსიდში, ორივე მხარეს განიერი და ღრმა ნიშებია. სარკმელსა და ჩრდილოეთ ნიშს შორის მცირე თახჩაა. დარბაზის კამარა ეყრდნობა სატრიუმფო თაღს და გრძივი დასავლეთ კედლის საბჯენ თაღებს. თაღები დაფუძნებულია მარტივ თარო-იმპოსტებზე. დასავლეთის კედელში ერთი შეისრულთაღიანი სარკმელია, ჩრდილოეთ კედლის აღმოსავლეთ ნაწილში - დიდი ზომის, შეისრულთაღიანი ნიში. ეკლესია გარედან შელესილი იყო. აღმოსავლეთ ფასადზე, სარკმლის ზემოთ, შემორჩენილია აგურის საფეხუროვანი რიგის მცირე ფრაგმენტები. შენობას შემოვლებული აქვს აგურის ოთხი რიგისაგან შემდგარი ლავგარდანი. სახურავი ღარიანი კრამიტისა იყო.

## ლიტერატურა
* საქართველოს ისტორიის და კულტურის ძეგლთა აღწერილობა, ტ. 5, თბ., 1990 წ.

კატეგორია:გორის მუნიციპალიტეტის ტაძრები
კარბის წმინდა სამების ეკლესია

**კარბის წმინდა სამების ეკლესია** — ეკლესია გორის მუნიციპალიტეტის სოფელ კარბის განაპირას, სამხრეთით. თარიღდება XVI-XVII საუკუნეებით. 

ეკლესია დარბაზულია (8 X 11 მ). ფასადები შემოსილია წითელი ტუფის თლილი კვადრებით, აქა-იქ ჩართულია უფრო მუქი, მოყავისფრო კვადრები და რამდენიმე თეთრი ფერის ძალზე პატარა, თავისი ზომით სხვებთან შეუსაბამო, თუმცა ფერით ინტენსიური ქვა. ჩრდილოეთის ფასადის ქვები ნაკლებადაა დამუშავებული. ეკლესიაში შესასვლელი სამხრეთიდანაა - სადა ტიმპანიანი, თაღოვანი კარი მის დასავლეთ ნაწილში, უშუალოდ პილასტრის გვერდითაა გაჭრილი. ტაძრის შიდა სივრცე სამი თაღოვანი სარკმლით ნათდება: მათგან ერთი საკურთხევლის აფსიდშია, ორი - სამხრეთი კედლის ზედა მონაკვეთზე. აფსიდი საკმაოდ ღრმაა. მაღალი დარბაზის გრძივი კედლები წყვილი პილასტრით გამოყოფილია ორ ნაწილად. ეკლესიის შიდა კედლები მოგვიანებით შეულესავთ. აღმოსავლეთის ფასადზე, სარკმლის თავსართის ზემოთ, წრეში ჩასმულ ჯვარს ირგვლივ შემოვლებული აქვს გრეხილი. სამხრეთის ფასადზე, მარცხენა სარკმლის თავზე, ამოკვეთილია ჯვარი. დასავლეთით, მაღლა ქვაზე კტიტორის რელიეფური გამოსახულებაა. რელიეფის ზემოთ - ასომთავრული წარწერაა. რელიეფიც და წარწერაც გამოფიტულია და ცუდად იკითხება. შენობას მარტივპროფილიანი ლავგარდანი აქვს. სახურავი ორფერდაა, გადახურულია თუნუქით (თავდაპირველად ჰქონია კრამიტის სახურავი).

XX საუკუნის დასაწყისში, 1911 წელს ტაძრისათვის გალავანი მიუშენებიათ. ამჟამად მისგან მხოლოდ ნაშთებიღა შემორჩა. გალავნის განახლებაზე მოგვითხრობს ნაცრისფერი ტუფის ქვაზე შესრულებული მხედრული წარწერიდან, რომელიც ტაძრის გარეთ, მის კართან დაუდვიათ:  სავარაუდოდ, ამავე პერიოდში ეკლესიის დასავლეთ კეხზე დაუდგამთ ოთხსვეტიანი სამრეკლო.

## ლიტერატურა
კატეგორია:გორის მუნიციპალიტეტის ტაძრები
კატეგორია:XVI საუკუნის ეკლესიები
კარბის წმინდა მარინეს ეკლესია

**კარბის წმინდა მარინეს ეკლესია** –   ეკლესია გორის მუნიციპალიტეტის სოფელ კარბის განაპირას, სამხრეთით, მდინარე პატარა ლიახვის მარცხენა ნაპირზე. თარიღდება XVIII-XIX საუკუნეების მიჯნით. 

ეკლესია დარბაზულია(6,7 X 4,6 მ), ნაგებია რიყის ქვით. შესასვლელი აქვს სამხრეთით და დასავლეთით. სწორკუთხა აფსიდში ერთი სარკმელი და ორი სწორკუთხა ნიშია. საკურთხევლის სარკმლის ქვეშ ოთხკუთხა სატრაპეზო ქვა დგას. დარბაზი გადახურულია შეისრული კამარით. ასეთივე ფორმისაა აფსიდის კონქიც. სახურავი ორფერდაა და კრამიტითაა გადახურული.

## ლიტერატურა
კატეგორია:გორის მუნიციპალიტეტის ტაძრები
კატეგორია:XVIII საუკუნის ეკლესიები
კარბის ღვთისმშობლის ეკლესია

**კარბის ღვთისმშობლის ეკლესია** — ეკლესია გორის მუნიციპალიტეტის სოფელ კარბის ცენტრში. თარიღდება გვიანდელი ფეოდალური ხანით. 

ეკლესია დარბაზულია  (8,3 X 4,8 მ), ნაგებია რიყის ქვითა და აგურით. შემორჩენილია თითქმის პირვანდელი სახით. შესასვლელი სამხრეთითაა. სწორკუთხა საკურთხეველში, შუაში, ერთი სარკმელია, სამხრეთ-აღმოსავლეთით - მცირე ზომის სწორკუთხა, ხოლო ჩრდილოეთით უფრო დიდი თაღოვანი ნიშია. აღმოსავლეთ კედელთან კუთხეში, ტრომპისმაგვარი კონსტრუქციაა. დარბაზი გადახურულია ცილინდრული კამარით. აღმოსავლეთ ფასადზე, სარკმლის თავზე, ნალისებრი დეკორატიული თაღია, რომელსაც ქვის რელიეფური ჯვარი ადგას. სახურავი კრამიტისაა, ორფერდა. სახურავზე, დასავლეთით, აგურის მცირე ოთხსვეტიანი სამრეკლო ადგას.

## ლიტერატურა
კატეგორია:გორის მუნიციპალიტეტის ტაძრები
კატეგორია:ღვთისმშობლის სახელობის ეკლესიები